
Sadržaj

1.Bog te voli neizmernom ljubavlju

2.Ne budi iznenađen što moraš iznova da se rodiš

3.Šta znači biti nova tvar? 

4.Šta će ti se dogoditi nakon smrti? 

5.Kakvi ljudi odlaze u pakao? 

6.Šta se događa u paklu?

7.Kako te Isusova krv može spasiti od pakla?



1.	poglavlje




Bog te voli neizmernom ljubavlju



Ovo je zapovijest moja da imate ljubav među sobom, kao što ja imadoh ljubav k vama. OD OVE LJUBAVI NIKO VEĆE NEMA, da ko dušu svoju položi za prijatelje svoje. Vi ste prijatelji moji ako tvorite što vam ja zapovijedam.

Jevanđelje po Jovanu: 15, 12−14

Velika Božija ljubav promeniće tvoj život zauvek. Ova ljubav veća je od svega na zemlji. Kada muškarac kaže ženi „volim te“, to se ne može porediti sa mnogo većom ljubavlju, o kojoj pišem u ovoj knjizi. Majka te može voleti. Otac te takođe može voleti, ali oni neće umreti za tebe. Tvoj dečko ili devojka mogu te voleti, ali ni oni neće umreti za tebe.

Ovo je knjiga o neizmernoj Božijoj ljubavi. Kada otvoriš srce kako bi primio ovu veliku ljubav, rodićeš se iznova. Ukoliko otvoriš srce za veliku ljubav od Boga, postaćeš nova tvar, živeći jedan sasvim drugačiji život. Ukoliko otvoriš srce za ovu veliku Božiju ljubav, izbeći ćeš kaznu u paklu. Zaslužuješ odlazak u pakao baš kao i ja. Međutim, kroz ljubav Boga, koji je poslao svog jedinorodnog Sina kako ne bismo propali, imamo šansu da se iznova rodimo. Aleluja! Imamo šansu da postanemo nova tvar! Imamo šansu da izbegnemo spoljašnju tamu i agoniju pakla. Kakva je to ljubav da se možemo zvati Božijom decom? Kakvo nam je tek spasenje priređeno da je sâm Isus trebalo da prolije sopstvenu krv kako bi nas spasio od greha?!

Želim da otvoriš svoje srce i doživiš ogromno spasenje koje ti je Hristos ponudio. Teško mi je što moram da kažem da mnogi hrišćani ne razumeju spasenje. Zbog toga pišem ovu knjigu. O spasenju se retko propoveda u naše doba. Vreme je da se vratimo čvrstim temeljima, na kojima će hrišćanstvo zauvek počivati.

Sedam stvari koje treba da znaš o ovoj neizmernoj ljubavi

1.	Postoje mnoge ljubavi, ali Isusova je najveća.

Bog poseduje posebnu ljubav, i to najveću što postoji. Pogledaj samo u ove zapise, koji opisuju Božiju ljubav. Kakva je to ljubav? Božija ljubav je velika, večna i neizmerna.

Vidite KAKVU NAM JE LJUBAV dao otac, da se djeca Božija nazovemo i budemo; zato svijet ne poznaje nas, jer njega ne pozna.

Prva poslanica Jovanova: 3, 1

Ali Bog, koji je bogat u milosti, ZA PREMNOGU LJUBAV SVOJU, koju ima k nama, i nas koji bijasmo mrtvi od grijehova oživlje s Hristom (blagodaću ste spaseni).

Efescima poslanica: 2, 4−5

I mi poznasmo i vjerovasmo LJUBAV KOJU BOG IMA K NAMA. Bog je ljubav, i koji stoji u ljubavi, u Bogu stoji i Bog u njemu stoji. Tijem se ljubav u nama savršuje da imamo slobodu na dan sudni; jer kao što je on i mi smo na svijetu ovom.

Prva poslanica Jovanova: 4, 16−17

Odavna mi se javljaše Gospod. Ljubim te LJUBAVLJU VJEČNOM, zato ti jednako činim milost.

Knjiga proroka Jeremije: 31, 3

Voljeni i neizmerna ljubav

Poznavao sam mladu ženu, koja je imala svog voljenog. On je želeo da se oženi ovom mladom ženom iako se nije lepo ophodio prema njoj. Činilo se da se dvoumio između svoje drage i drugih devojaka. Njihova veza bila je, najblaže rečeno, uzburkana. Jednog dana ova mlada žena konačno je došla kući i rekla: „Gotovo je“. Bila je uplakana, jer joj je zbog raskida slomljeno srce. No, ja sam je tešio govoreći da će joj Bog podariti nekog drugog, čak i boljeg.

Nakon nekoliko meseci, Gospod je odgovorio na naše molitve: zgodni mladi čovek pojavio se niotkuda i zaljubio u ovu devojku. Činilo se da su uživali u svojoj novoj vezi, te sam je jednog dana upitao kako im je zajedno. Nasmejala se i rekla: „Mnogo je bolje nego u prethodnoj. Gospod je bio milostiv prema meni“.

Drugim rečima, ona je iskusila veću ljubav i bolju ljubavnu vezu. Pitao sam je zašto je ova veza bolja. Rekla mi je da nije čak ni znala da može biti ovako srećna: „Nisam ni znala da postoji mnogo veća ljubav, koju bih mogla da doživim“.

Ova mlada žena zaista je iskusila drugačiju, veću ljubav. Baš takva je i Božija ljubav − daleko veća i viša. Kakva je to ljubav?

2.	Ljubav Isusova veća je od „ljubavi bratske“.

Duše svoje očistivši u poslušanju istine Duhom za BRATOLJUBLJE NEDVOLIČNO, od čista srca ljubite dobro jedan drugoga.

Prva poslanica Petrova: 1, 22

Mnoge se porodice raspadaju, uprkos svojoj povezanosti. Razdele se, a potom se stalno i iznova međusobno svađaju. Stoga, Isusova ljubav mora da je ipak daleko veća nego ljubav između braće.

Doniranje bubrega

Jednog dana organizovan je molitveni sastanak, na kom su se svi molili za brata u Hristu kojem je bio potreban bubreg. Svi su iskazali svoju ljubav za ovog brata. Želeli su da nastavi život nakon presađivanja.

Međutim, kako se molitveni sastanak odvijao, prisutni su shvatali da niko od njih nije spreman da donira bubreg iako je to bilo ono za šta su se molili. Naposletku, vođa molitvenog sastanka odlučio je da dopusti Bogu da izabere onoga ko bi trebalo da donira organ.

Tada je uzeo jedno pero. Rekao je okupljenima da će ga baciti u vazduh, pa će onaj na koga pero bude palo donirati svoj bubreg. Okupljeni su se saglasili sa ovakvim procesom božanske selekcije.

Bacio je pero. Pero je poletelo, a potom je nekim čudom počelo da pada ka samom vođi molitve. Iznenada je počeo da uzdiše i duva u pero kako ne bi palo blizu njega. Bilo je očito da baš niko od prisutnih nije bio spreman da donira bubreg, uključujući i samog vođu. Jedno je reći da volimo nekoga, a sasvim drugo doista posedovati „neizmernu ljubav“, koja nas čini spremnima da se za tu osobu žrtvujemo.

3.	Isusova ljubav veća je od ljubavi žene.

O ljubavi žene napisano je mnogo pesama. Zapravo, većina pesama opisuje ljubav između muškaraca i žena, a čak i više od toga peva o boli nakon raskida. Kako je lako ženskoj ljubavi da iščezne! Ipak, ljubav o kojoj pišem je neizmerna.

Žao mi je za tobom, brate Jonatane; bio si mi mio vrlo; VEĆA MI JE BILA LJUBAV TVOJA OD LJUBAVI ŽENSKE.

	Druga knjiga Samuilova: 1, 26

I JAKOVU OMILJE RAHILJA, te reče: služiću ti sedam godina za Rahilju, mlađu kćer tvoju. A Lavan mu reče: bolje tebi da je dam nego drugom; ostani kod mene. I otsluži Jakov za Rahilju sedam godina, i učiniše mu se kao nekoliko dana, jer je ljubljaše.

   Prva knjiga Mojsijeva: 29, 18−20

I CARU OMILJE JESTIRA MIMO SVE DRUGE ŽENE, i pridobi milost i ljubav njegovu mimo sve djevojke, te joj metnu carski vijenac na glavu i učini je caricom na mjesto Astinino.

Knjiga o Jestiri: 2, 17

Ljubav žene je ljubav ženskog tela. Kroz ovakvu ljubav žena predaje svoje telo muškarcu kako bi ga učinila srećnim. Ženska ljubav je kratkog daha. Mnoge žene nisu u stanju da zadrže pažnju muškarca na duže vreme. Imao sam prijatelja koji je imao dve devojke. Pitao sam ga kako to da je mogao da ima dve devojke u isto vreme. Odgovorio mi je da je imao čak osam devojaka kada je bio srednjoškolac: „Sada kada sam na fakultetu, imam samo dve“. Ovaj mladi čovek sasvim je kratko bio zainteresovan za različite žene. Isusova ljubav traje duže od muškarčeve požude za ženama.

Isusova ljubav traje već vekovima. Traje sve dok ne dosegne tebe i mene. Ljubav Isusa Hrista mnogo je veća od one koju muškarac može osećati prema ženi.

Kada govorimo o ženskoj ljubavi, postoje izvesna ograničenja. Čak i parovi koji se najviše vole imaju potrebu za savetovanjem ubrzo nakon venčanja. Mnogi koji kažu „volim te“, „ti si moj život“, „srećan sam što sam te upoznao“ vrlo često će isto to reći nekoj drugoj osobi. Očigledno je da nešto nedostaje u ovoj „ljubavi za ženu“.

Udovica

Neki pastor živeo je srećno sa suprugom sve dok iznenada nije umro. Ženino srce bilo je skrhano bolom i neprestano je plakala. Njen duhovnik pokušavao je da je posavetuje, ali bila je neutešna.

Jednog dana otišla je do suprugovog groba naričući od jutra do večeri. Kako je plakala, prislonila se i klekla na grob. Želela je da izvuče muža odatle.

Drugog dana, njen pastor imao je viziju. Bio je uznesen u raj i tamo video supruga ove žene. Na sopstveno divljenje, čovek je bio presrećan u raju. Razgovarao je sa pastorom i rekao kako je srećan što je tu. Pastor mu je odgovorio: „Tvoja žena jeca svaki dan i niko je ne može utešiti“.

Tada je umrli pastor rekao nešto duboko zaprepašćujuće: „Ne brini za moju ženu. Neposredno nakon dolaska ovde, Gospod mi je rekao da će ona biti dobro, te da će joj čak poslati novog supruga, koji će biti bolji od mene“. Takođe je rekao: „Molim te, kada se vratiš, kaži mojoj supruzi ono što mi je Gospod otkrio“.

-	„Hoću, ali mi ona neće verovati“.

-	„Ne brini“, odgovori preminuli pastor. „Otkriću ti jednu našu tajnu. Kada joj je budeš rekao, znaće da si razgovarao sa mnom i poverovaće ti“. Zatim je umrli suprug otkrio tajnu koju su znali samo on i njegova žena.

Nakon ove vizije, pastor je pozvao ženu i rekao joj da je video njenog pokojnog supruga i da će se ponovo udati za čoveka koji će biti bolji muž od prethodnog. Na to je ona rekla: „Nema šanse! To se nikada neće dogoditi. Nikada se neću preudati i niko ne može biti bolji od mog prvog muža“. Potom joj je pastor preneo otkrivenu tajnu. Rekla je vičući: „Bio si ispod našeg prozora i slušao naš razgovor“. Međutim, na kraju je shvatila da je to zaista bila vizija.

Kako je vreme odmicalo, žena se ponovo udala. Jednog dana pastor ju je pitao kako je u novom braku. Postiđeno se nasmejala i rekla: „Zaista, ovaj novi suprug je mnogo bolji od mog prvog muža. Osećam mnogo veću ljubav“.

Ova žena iskusila je veću ljubav u svom drugom braku. Istini za volju, postoje manje ili veće ljubavi, no Isusova ljubav je neuporedivo veća od ljubavi žene ili pak ljubavi braće.

4.	Isusova ljubav veća je od ljubavi prema domovini.

Ljudi tvrde da vole svoju državu. Međutim, kada je država siromašna, mnogi je rado napuštaju tražeći drugo državljanstvo, ukoliko su u ovoj mogućnosti. Mnogi građani Gane i Nigerije promenili su državljanstvo i sada su ponosni britanski, američki, italijanski ili nemački građani. Ljudi će promeniti svoj govor i prekinuti svaku vezu sa sopstvenom državom imaju li i najmanju priliku za to. No, Isus Hristos prihvatio je svoj krst i umro za ceo svet. Hristova ljubav je neuporedivo veća od bilo čije ljubavi prema domovini.

5.	Isusova ljubav veća je od ljubavi majke za decu.

Može li žena zaboraviti porod svoj da se ne smiluje na čedo utrobe svoje? A da bi ga i zaboravila, ja neću zaboraviti tebe.

Knjiga proroka Isaije: 49, 15

Majke mogu i zaista zaboravljaju svoju decu. Neke ostavljaju decu na tuđem pragu, odlazeći zauvek. Zbilja je neosporno da je ljubav majke ogromna. Ipak, ni ona se ne može porediti sa neizmernom ljubavlju, koju je Isus pokazao položivši svoj život za čitav svet.

